b'\n_START_ARTICLE_\nMaks Ko\xc5\xbeelj\n_START_SECTION_\n\xc5\xbdivljenjepis\n_START_PARAGRAPH_\nMaks Ko\xc5\xbeelj, drugi sin slikarja Matije Ko\xc5\xbeelja, se je \xc5\xbee kot otrok v o\xc4\x8detovi delavnici navdu\xc5\xa1il za slikarstvo. V Kamniku je dokon\xc4\x8dal ljudsko \xc5\xa1olo ter 1896 vstopil kot hospitant v umetno-obrtno \xc5\xa1olo v Ljubljani. Pod vodstvom profesorja F. Vesela se je pripravljal za vstop na dunajsko umetnostno akademijo, kjer je 1900 napravil sprejemni izpit in vstopil v \xc5\xa1olo prof. Chr. Griepenkerla in Deluga. \xc5\xa0tudij na dunajski akademiji je moral v 5. semestru zaradi bolezni prekiniti. Vrnil se je v Kamnik in pomagal je o\xc4\x8detu pri izvr\xc5\xa1evanju cerkvenih naro\xc4\x8dil in se nau\xc4\x8dil slikati al fresco. Leta 1905 je od\xc5\xa1el na izpopolnjevanje v Prago in M\xc3\xbcnchen. Po kon\xc4\x8danem izpopolnjevanju se je stalno naselil v Kamniku.\n_START_SECTION_\nDelo\n_START_PARAGRAPH_\nKo\xc5\xbeelj se je kot slikar posvetil predvsem krajinarstvu, zlasti motivom iz Kamnika in Kamni\xc5\xa1ko-Savinjskih Alp. V zadnjih letih slikarskega delovanja je dognal novo tehniko akvarelnega slikarstva, to je slikanje z gumijasto lopatico._NEWLINE_Leta 1909 je razstavljalv v Jakopi\xc4\x8devem paviljonu, kasneje pa \xc5\xa1e na lovskih razstavah v Zagrebu in v Ljubljani (v letih: 1921, 1922, 1924 in 1926). Njegova dela, ve\xc4\x8dinoma panorame iz Kamni\xc5\xa1kih planin, so bile v lasti tudi kralja Aleksandra Kara\xc4\x91or\xc4\x91evi\xc4\x87a, ter v zasebni lasti v Kamniku, Morav\xc4\x8dah, Ljubljani, na Vrhniki, v Mariboru, Celju, \xc5\xbdalni, Zagrebu, Gradcu in Bud\xc4\x9bjovicah.\n_START_SECTION_\nDruge dejavnosti\n_START_PARAGRAPH_\nKo\xc5\xbeelj je bil dolgoletni organizator kamni\xc5\xa1kega planinskega dru\xc5\xa1tva in gorske re\xc5\xa1evalne slu\xc5\xbebe. Trasiral je pe\xc5\xa1pot iz Stahovice do doma v Kamni\xc5\xa1ki Bistrici.\n_START_SECTION_\nPriznanja\n_START_PARAGRAPH_\nPlaninska zveza Slovenije ga je odlikovala s srebrno zna\xc4\x8dko. Enako priznanje je dobil tudi od Turisti\xc4\x8dnega dru\xc5\xa1tva Slovenije.'